Reisebericht Australien, 12.01.08 bis 01.02.08, P. Jenny          Am 12. Januar 08, nachere lange Reis endlich in Perth glandet, hani mi druf gfreut, d'Anna und dr Reto chönne in Arm z'neh. Leider het sich das no bitzeli verzögeret, do ich gemäss Zoll chli zuviel 'Fressalie' in mim grosse Koffer gha ha... Ha denn aber mit Biege und Braeche praktisch alles dörfe bhalte und bi mitere Verwarnig drvo cho. Uf jede Fall hend mi die zwei denn ganz herzlich empfange. Sind denn aschliessend grad mit Taxi und Zug hei gfahre, wo i denn die restliche Mitbewohner  (Evan und Rachel) und Bsuecher (Päsgu und Sue) kenneglernt ha.      Am nögschte Tag simer zerscht kurz an Strand, schliesslich hei mir jo welle go luege, öbs in Australie würkli so viel Haie het...; Am spötere Nomittag simer zu 5. (Anna, Reto, Päsgu, Sue und ich) in Caversham Park. Me het schnell gseh, wer vo uns e grosse Tierfründ gsi isch und wer nit... ;-) Me het denn doch grosse Respekt wenn me plötzlich näbeme Känguru stoht. Aber es het uns allne gfalle, mol vo dr Nöchi Känguru's, Koala's  und Wombat's chönne z'beguetachte. Uf dr Heifahrt mitem Taxi simer no in d'Highway Patrol cho. Dr Taxifahrer isch chli z'schnell unterwegs gsi. Si hend denn au no gmerkt, dass mir e Person z'viel im Auto gsi sind... Aber sind knapp anere 500$ Buess verbicho, puh, nomol Glück gha.      Am 15. Januar (Dsischtig) simer chli ins Outlet Center gange. Het e Hufe Läde gha, was mir natürlich sehr gfalle het. ;-) Zobe simer denn alli zäme nach Fremantle ins Gino's (dört wo dr Evan schafft) go ässe  und hend dr Rachel ihre Geburtstag gfiehrt. S'Auto vom Päsgu und dr Sue, wo si dört kauft hei, simer denn am nögschte Tag go abhole. Die Glägeheit hei mir grad gnutzt, zum go ikaufe und luege, was sone Kofferruum alles an Gwicht ushaltet... ;-)  Am Dunnschtig sind no dr Seth (Lehrer vo dr Anna) und sini Frau zu uns cho. D'Rachel het se bekocht und mir hei uns denn no feini Omelette gmacht.      Endlich Weekend, am Fritig simer am Nomittag in South Perth gone BBQ mache. Sehr viel Schüeler  vo diverse Klasse und natürlich mir alli. Gege Obe hei mir eus denn ufe Heimweg gmacht, aber nur zum go umzieh. Schliesslich isch jo Fritig gsi und alli hei in Usgang welle.      Am Sunntig simer denn zu 3. (Anna, Reto und ich) nach Fremantle. Dr Evan het e riese Freud gha, dass mir ihn sind im Restaurant go bsueche. Nach kurzer Zit hets uns (i will jetzt keini Näme nenne wer genau) denn aber plötzlich ins Spielcasino zoge, wo grad in dr Nöchi gsi isch. Me sött dört übrigens nit an de Käste  mit Geld drin rüttle, sunnscht goht e Alarm los. Das hani jetzt an dere Stell eifach nomol welle los werde. ;-) Au do verzichte mir jetzt uf d'Näme... ;-)      Am 22. Januar (Dsischtig) hei mir no Bsuech vo dr Diana und em John (Schüeler us La Réunion) becho und hei zäme e Shisha graucht. Isch halt scho fein so e Shisha in gselliger Rundi. Au dr Kino-Bsuech am nögschte Tag isch e Erläbnis gsi. 'Cloverfield'... Wenig Text, viel komischi Monster in New York. Cha mi do nit gross drzue üssere, mir  sind recht verwirrt gsi nocher. ;-)      Am Dunnschtig hei mir denn s'ganze Huus voller Schuelkollegine vo dr Anna gha. Si hei für am Fritig öbis müesse koche, e Spezialität usem eigene Land. Het bi uns nocher entsprechend nach Älplermagrone und Röschti gschmeckt. Dr Reto het denn am nögschte Tag no zum Zahnarzt müesse, de arm het e Wurzelbehandlig über sich müesse lo ergoh. Aber zobe im Metropolis isch er eigentlich scho wider recht uf de Bei gsi. ;-)      Am Samschtig, 26.  Januar, isch denn dr Australian Day gsi. Mir hends chli gmüetlich gnoh, sind an Strand und hei zobe vom Strand us no chli vom Füürwerk vo Fremantle gseh. Am Mentig hei denn die zwei arme am 6i am Morge müesse ufstoh. Will i doch no nach Rockingham uf die Penguin- und Sealion-Island ha welle go. Het sich sehr glohnt, isch e schöne und kurzwilige Usflug gsi.      Langsam aber sicher isch mi Ufenthalt leider scho am End zue gange. Am Dsischtig (29. Januar) simer no in d'Little Creatures Brewery in  Fremantle. Isch e Art Restaurant, zmitz inere alte Brauerei ine. Würkli no e 'Usflug' wert. Sehr speziel, aber eigentlich no e witzigi Idee. Dr 2. letscht Obe vo mir hei mir in dr Mustang Bar verbrocht. Für wenig Geld e Hufe Bier, Live-Band und e riese Stimmig. Hät würkli öbis verpasst, wenn mir die Bar usgloh hätte... ;-)      Dr letscht Tag isch cho und de ha ich eigentlich mit packe verbrocht. Am Nomittag hani d'Anna vo dr Schuel abgholt und bi mit ihre go ikaufe. Sind zobe ebe in King's  Park go BBQ mache. Zäme mit dr Natalia us Brasilie und dr Korea-Connection. Isch e schöne Obe und für mi e schöne Abschluss gsi. Weniger schön isch gsi, dass am Fritig Morge am 3, nach zwei Stund Dämmer-Schlof, grad zwei Wecker bi mir im Zimmer glüte hei. Bi so z'säge gstande im Bett. Reto, danke nomol für de grandios Weckruef uf dim Natel. ;-)      Liebi Anna, liebe Reto, dankschön vielmol für die 3 Wuche. Isch super gsi, dass i ha chönne bi euch wohne und dass dir so zu mir gluegt heit.  Wüsst nit, öb i allefalls verhungeret wär, wenn dir mir bim 'koche' nit über d'Schultere gluegt hättet... ;-) Uf jede Fall viele Dank für alles und bis bald. Cheers, Pascal